ร้านส้มตำเจ๊จุก ตำแหลก ที่จริงแล้วเข้าได้หลายทางครับ แต่น้าอ้วนขอเสนอเส้นทางที่ง่ายที่สุดให้แล้วกัน คือเข้ามาจากทางถนนซุปเปอร์ไฮเวย์นะครับ ให้เลี้ยวเข้ามาในซอยเนเน่ปลาสด (หรือโรงแรมปางสะหวัน) เข้ามาเรื่อยๆ ครับประมาณ 400 เมตร จะเจอสี่แยกเลย ซึ่งตรงนั้นแหละร้านส้มตำเจ๊จุก ตำแหลก ตั้งอยู่ตรงหัวมุมสี่แยกเลย ร้านใหญ่ ขวามือ ป้ายสีฟ้า เด่นสะดุดตา

บรรยากาศภายในร้านก็ถือว่าค่อนข้างที่โล่งสบายครับ เป็นร้านเพดานสูง ระบายอากาศได้ดี มีโต๊ะนั่งอยู่ประมาณ 20-30 โต๊ะได้เลยครับ ที่จอดรถก็สะดวกสบาย เอารถยนต์มา หรือแว๊นมอเตอร์ไซค์มา ทีนี่ก็มีที่จอดใม่ต้องหาให้ลำบาก

อย่างที่น้าอ้วนเกริ่นตั้งแต่ข้างต้นแล้วว่าที่นี่เป็นร้านส้มตำไฮโซ มีอาหารทะเลเป็นส่วนผสมของเมนูมากมาย หากจะคิดว่าอาหารที่นี่ต้องแพงเวอร์แน่ๆ น้าอ้วนบอกได้เลยว่าคิดผิด น้าอ้วนยอมรับว่าตอนแรกน้าอ้วนก็คิดแบบนั้นเหมือนกัน เพราะเห็นร้านนี้ (ในแฟนเพจ) เขาชอบโพสส้มตำหอยแมลงภู่นิวซีแลนด์, ยำหอยชิลิ หรือแม้แต่ยำหอยเชลล์ น้าอ้วนว่าที่นี่มันต้องแพงแน่ๆ เพราะเรารู้กันอยู่ว่าหอยพวกนี้ราคาค่อนข้างสูงเลยทีเดียว แต่เมื่อน้าอ้วนมาเห็นเมนูแล้ว ถึงกับอึ้ง …..

ในเมื่อได้มาแล้ว ก็ขอจัดหนัก จัดเต็ม อะไรที่เรียกว่าเริส อะไรที่เรียกว่าหรูของร้านนี้ น้าอ้วนก็ไม่ขอพลาด มีอะไรจัดมาให้หมด เมนูแรกขอเริ่มจากหอยแมลงภู่ชิลีน้ำตก จานแรกหอยแมลงภู่ชิลีจัดมานับได้เกือบสิบตัว ราดด้วยเครื่องน้ำตกข้าวคั่วพร้อม รสชาติออกแนวอีสานแซ่บเวอร์

เมนูที่สองตามมาด้วยต้มแซ่บกระดูกอ่อน รสชาติถือว่าจัดจ้านออกแนวอีสานดีครับ (ก็แม่ครัวเป็นคนอีสานนี่นา) เผ็ด เปรี้ยว เค็ม อร่อยลงตัว

ตามด้วยไก่ย่างและซี่โครงหมูย่าง ถึงแม้ว่าชื่อจะเป็นว่าย่าง แต่ที่นี่เขาไม่ได้ใช้วิธีย่างนะครับ เขาใช้วิธีอบเอา ซึ่งจะไม่ทำให้เนื้อไก่และหมูเกิดการไหม้ และแห้งเนื่องจากความแรงของไฟ แต่ที่นี่จะอบมันเลยทำให้ความหวาน และความชุ่มของเนื้อยังคงอยู่

กลับมาออกเรือไปหาอาหารทะเลต่อ จานต่อมาตามมาด้วยตำปูม้าทะเล ปูม้าจัดมาทั้งตัว ความสดสุดยอดครับ ไม่มีกลิ่นเลยแล้วก็ปูม้ามาทั้งตัว ไม่มีกลิ่นคาวเลยจริงๆ (เจ้าของร้านบอกต้องขอโทษด้วยที่ปูม้าตัวเล็กไปหน่อย แต่น้าอ้วนคิดในใจ นี่มันตัวเล็กแล้วเหรอ?????)

ตำทะเลไฮโซ ชื่อก็บอกว่าตำทะเล ดังนั้นเขาก็เลยขนมาทั้งทะเลครับ ปูม้าตัวเล็ก (อย่างที่เขาบอก, น้าอ้วนคิดแล้วถ้าเป็นตัวโต มันจะขนาดไหนเนี่ย?) ปลาหมึก, กุ้ง, หอยแมลงภู่นิวซีแลนด์ และหอยเชลล์ โดนจับโยนลงครกทั้หมด จานนี้ถ้าใครรักพี่เสียดายน้อง ต้องห้ามพลาด หากคิดว่าจานนี้จะแพงหูฉี่ บอกได้เลยว่าแค่ 99 บาทเท่านั้นเอง

ปิดท้ายไฮไลท์อย่างที่พูดให้ฟังว่าที่นี่มีทั้งหอยแมลงภู่นิวซีแลนด์และหอยเชลล์ น้าอ้วนเลยขอจัดมาครับทั้งยำหอยแมลงภู่นิวซีแลนด์และยำหอยเชลล์ สนนขายในราคาจานละ 89 บาท (ซึ่งในแต่ละจานจะได้ประมาณ 6 ตัวต่อจาน สำหรับจานนี้น้าอ้วนก็เลยให้เขาจัดมาพร้อมกันเลยละกัน จะได้ไม่เปลือง) ขอรับประกันว่าทั้งหอยเชลล์และหอยแมลงภู่นิวซีแลนด์ตัวโตมว๊ากกกกกกก มีความสด และไม่มีกลิ่นเลย ถือว่ารสชาติอยู่เหนือราคาเลยจริงๆ

มาดูกันชัดๆ ว่ามันใหญ่แค่ไหน? ไม่จำเป็นต้องไปสุราษฎร์ฯ ก็ได้กินหอยใหญ่

ไม่อยากจะขอพูดอะไรมาก เดี๋ยวจะหาว่าอวยเกินไป จากที่เห็นเมนูอาหาร รูปอาหาร บอกได้เลยว่าร้านนี้เกินคุ้มจริงๆ ไม่ใช่ว่าจะราคาถูกเพียงอย่างเดียว รสชาติก็ถือว่าโอเค ลงตัว แถมวัตถุดิบในการเอามาทำอาหารก็ถือว่าเป็นวัตถุดิบชั้นดี มีความสด และสะอาด ไม่มีกลิ่น เพราะสอบถามจากเจ้าของร้านเขาบอกว่า อาหารทะเลทุกอย่างจะต้องไปซื้อตั้งแต่มันลงเครื่องมาเลย และไม่ซื้อมาในปริมาณที่เยอะในครั้งเดียว จะซื้อมาให้เพียงพอวันต่อวัน เพื่อจะได้คงความสดของวัตถุดิบไว้ตลอดเวลา รวมไปถึงผักสดที่เอาไว้ทานกับส้มตำ ที่นี่ก็มีทั้งผักสลัดกรีนโอ้ค และเร้ดโอ้ค รวมไปถึงผักคอส (หากหาได้) ไว้บริการด้วย ซึ่งจะไม่ค่อยเห็นตามร้านส้มตำทั่วไปสักเท่าไร